Pistorius se regspan sal foto's "bespreek" | Maroela Media
Kenny Oldwage het gesê hy het nog nie die foto gesien nie, aangesien hy die hele dag nog in vergaderings was, maar dat hy en die res van Pistorius se regspan die saak sal bespreek. “Ons sal dit bespreek. Ek kan nie verdere kommentaar lewer nie,” het hy gesê.
Die foto is op SkyNews se webwerf publiseer. Die foto wys bloed op ŉ toiletsitplek, en ŉ plas bloed op die vloer. Die merke waar die koeëls die toiletdeur getref het, is ook op die foto sigbaar. Klik hier om meer te lees.
“Die Suid-Afrikaanse Polisiediens kan nie kommentaar lewer oor die foto nie,” het brig. Phuti Setati, nasionale woordvoerder van die polisie (SAPD), gesê. Setati weet ook nie hoe SkyNews die foto’s in die hande gekry het nie. “Ons wil nie ons aandag deur hierdie opsetlike taktiek laat aftrek nie. Ons wil net ŉ uitspraak verseker, so ons werk deurgaans en voer die ondersoek professioneel uit.”
Die polisie het in April beslag gelê op selfone van beamptes wat aan die saak gewerk het, toe dit aan die lig gekom het dat hulle Pistorius ná die inhegtenisneming afgeneem het. Nathi Mthethwa, minister van polisie, het in daardie stadium in ŉ geskrewe dokument bevestig dat 45 polisiebeamptes se selfone gekonfiskeer is.
Bestuur van die Boschkop-polisiestasie het glo ook beslag gelê op nog vier amptelike polisie-selfone.
Die polisie-ministerie het gesê tugstappe sal teen oortreders gedoen word. Die selfone sal as bewyse gebruik word.
Die voormalige hoofondersoekbeampte, Hilton Botha, het glo gesê mediahuise het geld vir beamptes aangebied vir eksklusiewe foto’s van Pistorius nadat hy in hegtenis geneem is vir Steenkamp se dood.
ŉ Internasionale mediahuis het glo R458 000 vir ŉ polisiebeampte aangebied vir ŉ foto van die toiletdeur.
Pistorius ontken dat hy Steenkamp vermoor het, en voer aan dat hy haar vir ŉ inbreker aangesien het.
Die staat voer aan dat hy haar doodgeskiet het ná ŉ stryery en hom van moord met voorbedagte rade aangekla. Hy is op 22 Februarie deur die Pretoriase landdroshof op borg van R1 miljoen vrygelaat. Hy moet op 4 Junie weer in die hof verskyn.